Diari Oficial de la Generalitat Valenciana


Sumari del DOGV 5544, del 28-06-2007 (2007/7861)

RESOLUCIÓ de 13 de juny de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni marc entre l'Institut de Salut Carles III i la Conselleria de Sanitat de la Generalitat Valenciana per a l'establiment d'un Centre Col?laborador Espanyol amb l'Institut Joanna Briggs.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5544

Data del DOGV
:   28-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/7861


Data del document
:   13-06-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * administració central
    * medicina
    * cooperació administrativa

RESOLUCIÓ de 13 de juny de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni marc entre l'Institut de Salut Carles III i la Conselleria de Sanitat de la Generalitat Valenciana per a l'establiment d'un Centre Col'laborador Espanyol amb l'Institut Joanna Briggs. [2007/7861]  
Subscrit, després de la tramitació prèvia reglamentària, entre l'Institut de Salut Carles III i la conselleria de Sanitat de la Generalitat Valenciana, el 20 de març de 2007, un Conveni marc per a l'establiment d'un Centre Col·laborador Espanyol amb l'Institut Joanna Briggs, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0692/007, i que figura com a annex d'esta resolució.  
València, 13 de juny de 2007. La directora general de Relacions amb les Corts i Secretariat del Govern: Angélica Such Ronda.  
Conveni marc entre l'Institut de Salut Carles III i la conselleria de Sanitat de la Generalitat Valenciana per a l'establiment d'un centre col·laborador espanyol amb l'Institut Joanna Briggs  
Madrid, 20 de març de 2007  
REUNITS  
D'una banda, Rafael Blasco Castany, conseller de Sanitat de la Generalitat Valenciana, nomenat pel Decret 2/2006, de 29 de maig (Diari Oficial de la Comunitat Valenciana número 5.269 bis, de 30 de maig), d'acord amb el que preveuen els articles 21.f i 35 de la Llei de Govern Valencià, i facultat per a la signatura d'este conveni per l'Acord del Govern Valencià, de data 16 de març de 2007.  
I, de l'altra banda, Francisco Gracia Navarro, com a director de l'Institut de Salut Carles III, organisme pertanyent al Ministeri de Sanitat i Consum, nomenat pel Reial Decret 1345/2004, de 28 de maig (Boletín Oficial del Estado número 130, de 29 de maig de 2004). Actuant en nom propi i en representació de l'Institut de Salut Carles III, esmentat adés, amb domicili al carrer Sinesio Delgado, número 6, de Madrid, i fent ús de les competències que té atribuïdes pel Reial Decret 1087/2003, de 29 d'agost, que establix l'estructura orgànica del Ministeri de Sanitat i Consum, i pel Reial Decret 375/2001, que aprova l'Estatut de l'Institut de Salut Carles III, modificat pel Reial Decret 590/2005.  
EXPOSEN  
I  
A causa de la importància que estan adquirint la investigació en infermeria i la pràctica clínica basada en l'evidència, és necessari signar un conveni amb les comunitats autònomes que vulguen participar per a actuar com a centre col·laborador de l'Institut Joanna Briggs, un dels més importants en esta disciplina.  
II  
La missió de l'Institut de Salut Carles III, segons consta en l'estatut de la institució (Reial Decret 375/2001, de 6 d'abril), és desplegar i oferir servicis cientificotècnics i investigació de la qualitat més alta, dirigits al Sistema Nacional de Salut i al conjunt de la societat. A més, com a òrgan de suport cientificotècnic del Ministeri de Sanitat i Consum i dels servicis de salut de les comunitats autònomes, en coordinació amb el Consell Interterritorial del Sistema Nacional de Salut i en col·laboració amb altres administracions públiques, l'Institut de Salut Carles III té com a objectiu desplegar les funcions assenyalades en els articles 112 i 113 de la Llei General de Sanitat. Així, segons l'Article 112.ñ), correspon a l'Institut de Salut Carles III el foment i la coordinació de les activitats d'investigació biomèdica i sanitària, en el marc de la Llei de Foment i Coordinació General de la Investigació Científica i Tècnica, i segons el 112.p), qualssevol altres d'interés per al Sistema Nacional de Salut.  
Segons l'article 3.1.a) de l'Estatut esmentat, una de les principals funcions de l'Institut de Salut Carles III com a organisme públic d'investigació és la investigació bàsica i aplicada en biomedicina i ciències de la salut.  
Els articles 4.a) i d) dels estatuts esmentats preveuen promoure per mitjà de convenis la creació d'unitats d'investigació i de centres associats amb institucions de caràcter públic o privat, i també, a través d'este mecanisme, «la realització de projectes d'investigació i altres activitats de caràcter científic, tecnològic, docent i assessor».  
L'Estatut d'Autonomia de la Comunitat Valenciana (Llei Orgànica 5/1982, reformat per la llei 1/2006) arreplega, en l'article 49.7, la competència exclusiva en investigació en l'àmbit d'actuació de la Comunitat Valenciana, i també el foment i desplegament, en el marc de la seua política cientificotecnològica, de la I+D+I, tot això sense perjuí del que disposa el número 15 de l'apartat 1 de l'article 149 de la Constitució Espanyola.  
La competència investigadora de la Comunitat Valenciana es desenvolupa per mitjà de la Llei 7/1997, de 9 de desembre, de Foment i Coordinació de la Investigació Científica i del Desenvolupament Tecnològic de la Comunitat Valenciana. Esta llei té com a finalitat el foment i la coordinació de la investigació científica i la innovació tecnològica, en l'àmbit territorial de la Comunitat Valenciana, per mitjà de l'adopció de la política científica i tecnològica adequada.  
Entre les finalitats essencials d'esta llei, se citen fomentar la investigació científica i el desenvolupament tecnològic, i també coordinar els recursos dedicats a la investigació i al desenvolupament tecnològic en l'àmbit de la Comunitat Valenciana, i concertar-los amb els procedents de les aportacions del pla nacional i dels fons europeus.  
La conselleria de Sanitat assumix les competències en matèria d'investigació sanitària per mitjà del Decret 133/2004. Per la seua banda, el Decret 26/2005 establix, entre les actuacions per a dinamitzar, potenciar i coordinar l'activitat investigadora en l'àmbit de la conselleria de Sanitat, el desplegament de la col·laboració entre institucions, universitats i centres assistencials de la conselleria de Sanitat per al desplegament de projectes i programes d'investigació en matèries relacionades amb la salut.  
Per la seua banda, l'Estatut de la Universitat d'Alacant (Decret 73/2004, de 7 de maig, del Consell de la Generalitat) establix la investigació com una de les seues funcions. Així, l'article 125 de l'estatut esmentat establix en el punt 1 que «la investigació, com a procés creador de nous coneixements, és una condició indispensable per a l'exercici ple de la funció docent, i ha de ser una part fonamental de l'activitat universitària», i en el punt 2 que «la investigació de la Universitat d'Alacant ha de respondre als corrents científics d'actualitat, i ha de procurar dedicar una atenció especial a la resolució científica dels problemes del seu entorn».  
De la mateixa manera, en l'article 126, punt 2, es manifesta que «l'exercici de la llibertat d'investigació ha de fer-se compatible amb els programes d'investigació proposats en la pròpia universitat i amb els mitjans materials i financers de què dispose», i en el punt 3 que «la universitat ha de fomentar la mobilitat del seu personal docent i investigador, a fi de millorar la seua activitat investigadora, i d'incentivar la seua participació en programes externs i desplegant programes propis».  
III  
Les parts consideren com a objecte principal dins dels fins respectius potenciar la investigació en l'àmbit de la salut i, especialment, en el de la infermeria, d'acord amb les declaracions internacionals més importants, com són:  
- Les Recomanacions Consell d'Europa de 1996 sobre investigació en infermeria, establides a proposta del grup de treball integrat per diversos països europeus, la representació espanyola de les quals es va fer a través de l'Institut de Salut Carles III. Posteriorment van ser revisades, en 1999, en l'Euroconferència de Salamanca.  
- Els acords del Grup Europeu d'Infermeres Investigadores (WERN).  
IV  
Els avantatges de ser centre col·laborador de l'Institut Joanna Briggs són, entre altres: el reconeixement públic de ser-ne membre col·laborador, tindre accés als recursos i a totes les publicacions de l'Institut Joanna Briggs, publicacions en la pàgina web de l'institut i mantindre el lideratge dins de l'estratègia posada en marxa per l' Institut de Salut Carles III per a la promoció i el desplegament de la investigació en infermeria, en els àmbits nacional i internacional.  
CLÀUSULES  
Primera. Objecte del conveni  
L'objecte d'este conveni és establir un conveni marc entre la conselleria de Sanitat de la Generalitat Valenciana i l'Institut de Salut Carles III, per a regular el funcionament del Centre Col·laborador Espanyol de l'Institut Joanna Briggs per al desenvolupament de la pràctica clínica d'infermeria basada en l'evidència.  
Per la Comunitat Valenciana, la participació en el centre col·laborador espanyol es canalitzarà a través de la Universitat d'Alacant. Per a això, es farà un acord específic entre la conselleria de Sanitat de la Generalitat Valenciana i la Universitat d'Alacant que regule el funcionament dels compromisos i obligacions adquirits per la conselleria de Sanitat en la signatura d'este conveni marc de col·laboració amb l'Institut de Salut Carles III.  
La seu del centre col·laborador estarà ubicada en l'Institut de Salut Carles III, c/ Sinesio Delgado, 6, 28871 Madrid.  
Els servicis i les condicions que s'oferisquen seran descrits en convenis específics que es faran a l'empara d'este conveni.  
Segona. Gestió del conveni  
S'ha de designar un director que dependrà de la Unitat de Coordinació i Desenvolupament de la Investigació en Infermeria (Investén) o, si no n'hi ha, de la Subdirecció General d'Investigació Sanitària de l'Institut de Salut Carles III a la que pertanga la unitat esmentada. El director és l'encarregat de la direcció administrativa i científica, a més de la representació, del centre col·laborador.  
Un secretari pertanyent a una de les comunitats autònomes associades, que, en el cas de pertànyer a la Comunitat Valenciana, es designarà a proposta de la Universitat d'Alacant, serà elegit per un període màxim de 4 anys. Les funcions del secretari seran totes les relacionades amb tasques d'organització, elaboració de memòries, entre altres tasques administratives, i serà suplent del director quan este no estiga present o no puga fer-se càrrec d'alguna cosa.  
El comité científic o comissió de seguiment estarà integrat per la resta dels representants de les comunitats autònomes. En el cas de la Comunitat Valenciana, estarà integrat per representants de la Universitat d'Alacant, per un període màxim de 4 anys. S'encarregarà del desenvolupament i la promoció de la pràctica clínica basada en l'evidència, d'avaluar i assessorar les activitats que duga a terme el centre col·laborador. Es reunirà dues vegades en el període que dura el conveni, com a mínim, i es convocaran reunions extraordinàries sempre que siguen necessàries.  
Poden existir membres col·laboradors, a proposta del comité científic, triats per mèrits científics, que pertanguen, o no, a les comunitats autònomes que participen en el conveni.  
Tercera. Compromisos de les parts  
Les parts aporten el finançament necessari per al manteniment del centre col·laborador de la forma prevista en la clàusula quarta d'este conveni. En el cas de la Comunitat Valenciana, serà la Universitat d'Alacant la que aporte el finançament corresponent a la quantia anual. Com a membre col·laborador de l'Institut Joanna Briggs, ha de dur a terme les activitats següents:  
- Una revisió sistemàtica anual sobre un tema que es trie (revisió d'una qüestió formulada que utilitza mètodes per a identificar, seleccionar i avaluar críticament la investigació rellevant), amb la participació de personal qualificat de diferents comunitats autònomes que formaran el panell de revisors del centre.  
- Realització de tallers i cursos de formació anuals sobre pràctica clínica basada en l'evidència, en els quals participaran totes les comunitats autònomes que col·laboren en el projecte.  
- Configuració en comú del comité de seguiment i científic del centre amb membres de les diferents comunitats autònomes que participen.  
- Reunions anuals del comité de seguiment per a posar en comú el funcionament del centre col·laborador.  
- Una reunió anual en la seu de l'Institut Joanna Briggs de tots els directors de centres col·laboradors de l'institut, en la qual es decidirà en comú el funcionament dels centres.  
- Difondre la labor del centre col·laborador en l'àmbit nacional, i també el benefici que comportarà el centre en la pràctica clínica basada en l'evidència.  
Quarta. Finançament  
El finançament necessari per al manteniment del centre col·laborador serà aportat en els termes següents:  
L'Institut de Salut Carles III aporta un total de 16.000 euros anuals, una sola vegada, independentment del nombre de comunitats autònomes implicades en el projecte i que subscriguen el conveni. L'import no comporta cap transferència a cap de les comunitats autònomes participants. L'aportació de l'Institut de Salut Carles III és a càrrec dels conceptes pressupostaris 22459 (3.200 euros), 230 (1.200 euros), 231 (2.000 euros) i 640 (9.600 euros) del pressupost de despeses de l'Institut de Salut Carles III, i depén per a les anualitats successives de les disponibilitats pressupostàries.  
La Comunitat Valenciana, a través de la Universitat d'Alacant, aporta 8.000 euros anuals, en el primer trimestre de l'any, al compte corrent obert en el Banc d'Espanya, entitat 9000, sucursal 0001, DC 20, número de compte 6563894251.  
El pressupost econòmic d'este conveni és gestionat per l'Institut de Salut Carles III. Es distribuïx en despeses de personal i despeses de formació, material fungible i inventariable, viatges i dietes i altres, segons com ho aprove la comissió de seguiment.  
Cinquena. Propietat Intel·lectual  
Els drets de propietat intel·lectual sobre els resultats de qualsevol investigació conjunta corresponen a totes les institucions. En el cas de la Comunitat Valenciana, corresponen a la Universitat d'Alacant.  
Sisena. Modalitats de cooperació  
a) Promoció i realització conjunta de projectes coordinats o concertats d'investigació científica i tècnica.  
b) Utilització conjunta del personal científic de totes les institucions en activitats de cooperació.  
c) Utilització comuna de servicis auxiliars de la investigació, com ara bases de dades, documentació, informació, centres de càlcul, etc.  
d) Formació de científics i tècnics per mitjà de cursos i seminaris.  
Setena. Vigència  
La duració del conveni és de 3 anys a partir de la data de la signatura.  
Huitena. Denúncia  
Qualsevol de les parts pot denunciar este conveni, comunicant-ho a l'altra part intervinent per escrit, tres mesos abans de la data en què desitge que s'acabe el conveni o, si és el cas, la pròrroga.  
En tots els casos, les parts es comprometen a finalitzar el desplegament de les accions ja iniciades en el moment de notificació de la denúncia.  
Novena. Caràcter del conveni i fur aplicable  
Este conveni té naturalesa administrativa, com preveu l'article 3.1.c del Text Refós de la Llei de Contractes de les Administracions Públiques. Queda fora de l'àmbit d'aplicació d'esta llei, sense perjuí dels principis i criteris que la informen per a resoldre els dubtes i llacunes que se susciten en la interpretació i l'aplicació del conveni. Si no és així, les controvèrsies esmentades són competència de la jurisdicció contenciosa administrativa.  
I, com a mostra de conformitat i per a la constància correcta de tot el que s'ha acordat, ambdues parts signen este conveni en doble exemplar, en tots els fulls, al lloc i en la data indicats al principi.   
El conseller de Sanitat   
Rafael Blasco Castany   
El director de l'Institut de Salut Carles III  
Francisco Gracia Navarro